Tarybos direktyva
1978 m. gruodžio 5 d.
iš dalies keičianti Direktyvas 66/401/EEB, 66/402/EEB ir 69/208/EEB dėl prekybos pašarinių augalų sėkla, javų sėkla bei aliejinių ir pluoštinių augalų sėkla
(78/1020/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 100 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi nuostatos dėl prekybos pašarinių augalų sėkla bei aliejinių ir pluoštinių augalų sėkla numato, kad po 1977 m. liepos 1 d. oficialių sėklos tyrimo priemonių, kurių imasi trečiosios šalys, lygiavertiškumo nebegalima nustatyti nacionaliniu lygiu; kadangi tam tikri sprendimai dėl lygiavertiškumo, priimti Bendrijos lygiu, įsigaliojo tik nuo 1978 m. liepos 1 d.; kadangi dėl to reikėtų vieneriems metams pratęsti laikotarpį, numatytą lygiavertiškumui nustatyti nacionaliniu lygiu, siekiant įtraukti tradicinius prekybos modelius, taikytus po 1977 m. liepos 1 d. prieš priimant Bendrijos sprendimus;
kadangi nuostatos dėl prekybos javų sėkla leidžia pagal tam tikrus reikalavimus iki 1978 m. gruodžio 31 d. oficialiai sertifikuoti sėklą, kuri nebuvo oficialiai aprobuota; kadangi, siekiant įgyti patirties, reikalingos bendresniems ir tikslesniems sprendimams daryti, reikėtų skirti papildomą pereinamąjį laikotarpį,
PRIĖMĖ ŠIĄ DIREKTYVĄ:
1 straipsnis
1966 m. birželio 14 d. Tarybos direktyvos 66/401/EEB dėl prekybos pašarinių augalų sėkla [4] su paskutiniais pakeitimais, padarytais Direktyva 78/692/EEB [5], 16 straipsnio 2 dalyje data 1977 m. liepos 1 d. pakeičiama 1978 m. liepos 1 d.
2 straipsnis
1966 m. birželio 14 d. Tarybos direktyvos 66/402/EEB dėl prekybos javų sėkla [6] su paskutiniais pakeitimais, padarytais Direktyva 78/692/EEB, 2 straipsnio 2 dalyje d punkte data 1978 m. gruodžio 31 d. pakeičiama 1980 m. gruodžio 31 d.
3 straipsnis
1969 m. birželio 30 d. Tarybos direktyvos 69/208/EEB dėl prekybos aliejinių ir pluoštinių augalų sėkla [7] su paskutiniais pakeitimais, padarytais Direktyva 78/388/EEB [8], 15 straipsnio 2 dalyje data 1977 m. liepos 1 d. pakeičiama 1978 m. liepos 1 d.
4 straipsnis
Valstybės narės priima įstatymus ir kitus teisės aktus, kurie, įsigalioję:
- 1977 m. liepos 1 d., įgyvendina 1 ir 3 straipsnius,
- ne vėliau kaip 1978 m. gruodžio 31 d., įgyvendina 2 straipsnį.
5 straipsnis
Ši direktyva skirta valstybėms narėms.
Priimta Briuselyje, 1978 m. gruodžio 5 d.